มันนี่ทูเดย์
นายมนัส แจ่มเวหา อธิบดีกรมบัญชีกลาง เปิดเผยความคืบหน้าของร่าง พ.ร.บ.การจัดซื้อจัดจ้างและการบริหารพัสดุภาครัฐ
30 เม.ย. 2559

กฎหมายจัดซื้อใหม่ไม่กระทบเบิกจ่าย
นายมนัส แจ่มเวหา อธิบดีกรมบัญชีกลาง เปิดเผยความคืบหน้าของร่าง พ.ร.บ.การจัดซื้อจัดจ้างและการบริหารพัสดุภาครัฐ ที่อยู่ระหว่างการพิจารณาของสำนักงานคณะกรรมการกฤษฎีกา ว่า ร่างกฎหมายดังกล่าวจะไม่ส่งผลกระทบต่อการจัดซื้อจัดจ้างของรัฐวิสาหกิจ เพราะในมาตรา 7(1) ได้ยกเว้นการใช้บังคับกรณีการจัดซื้อจัดจ้างของรัฐวิสาหกิจที่เกี่ยวกับการพาณิชย์โดยตรง แต่ต้องเป็นไปตามหลักเกณฑ์ที่คณะกรรมการนโยบายประกาศกำหนด โดยขณะนี้กรมบัญชีกลางได้จัดตั้งคณะทำงานเพื่อยกร่างประกาศหลักเกณฑ์เกี่ยวกับการพาณิชย์โดยตรง เช่น ธุรกิจน้ำมัน ธุรกิจก๊าซธรรมชาติ การให้บริการธุรกิจการเงิน รับ ฝาก โอน ถอน การให้สินเชื่อ การออกสลาก การให้บริการโทรศัพท์เคลื่อนที่ และการให้บริการอินเทอร์เน็ต เป็นต้น แต่หากธุรกรรมใดที่ยังไม่ชัดเจนว่าเป็นการพาณิชย์โดยตรงหรือไม่ สามารถขอยกเว้นมายังคณะกรรมการนโยบายเป็นรายกรณีได้ตามมาตรา 7 วรรคสอง
4 องค์กรจัด 400 ล.หนุนสตาร์ทอัพ
นายสมชัย สัจจพงษ์ ปลัดกระทรวงการคลัง เปิดเผยภายหลังเป็นประธานในการลงนามบันทึกความเข้าใจร่วม 4 องค์กร คือ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ธนาคารออมสิน ธนาคารกรุงไทย และตลาดหลักทรัพย์แห่งประเทศไทย (ตลท.) เพื่อร่วมกันจัดตั้งกิจการวิสาหกิจเริ่มต้นสร้างสรรค์เพื่อสังคม เพื่อเป็นศูนย์ส่งเสริมองค์ความรู้ด้านการเป็นเจ้าของกิจการให้กับผู้ที่มีความพร้อมในการทำธุรกิจเชิงพาณิชย์ โดยได้รับการสนับสนุนเงินทุนในการจัดตั้ง หน่วยงานละ 100 ล้านบาท รวม 400 ล้านบาท ตั้งเป้าหมายส่งเสริมให้มีผู้ประกอบการสตาร์ทอัพ 1 หมื่นราย ภายใน 5 ปี จากปัจจุบันที่มีผู้ประกอบการสตาร์ทอัพเกิดขึ้นได้จริงเพียง 3-4% ของผู้ที่เริ่มต้นทั้งหมด โดยศูนย์ดังกล่าวจะช่วยต่อยอดผลิตภัณฑ์ต่างๆ ที่ได้คิดค้นขึ้น และพัฒนาผลิตภัณฑ์ให้เป็นต้นแบบในเชิงพาณิชย์ได้ 
สบน.ไฟเขียวลาวออกหุ้นกู้สกุลเงินบาท
สำนักงานบริหารหนี้สาธารณะ (สบน.) รายงานว่า กระทรวงการคลังได้อนุญาตให้นิติบุคคลต่างประเทศ จำนวน 1 ราย ได้แก่ Lao People’s Democratic Republic (Lao PDR) ออกพันธบัตรหรือหุ้นกู้สกุลเงินบาทในประเทศไทยได้ภายในวันที่ 31 ม.ค. 2560 โดยมีเงื่อนไขให้ผู้ได้รับอนุญาตใช้เงินที่ได้รับจากการออกพันธบัตรหรือหุ้นกู้สกุลเงินบาทในประเทศไทยเป็นเงินบาทในประเทศไทยเท่านั้น
ทั้งนี้ กระทรวงการคลังขอสงวนสิทธิในการระงับการออกพันธบัตร หรือหุ้นกู้สกุลเงินบาทในประเทศไทย ในกรณีที่สถานภาพ สถานะการเงิน หรือการอื่นใดที่เกี่ยวข้องของผู้ได้รับอนุญาตมีการเปลี่ยนแปลงที่ส่งผลกระทบต่อฐานะการเงินอย่างมีนัยสำคัญ หรือเมื่อผู้ได้รับอนุญาตมีการดำเนินการไม่เป็นไปตามเงื่อนไขที่ได้รับอนุญาต
สำหรับผู้มีความประสงค์จะขออนุญาตในรอบถัดไปสามารถยื่นหนังสือแสดงความจำนงได้ปีละ 3 ครั้ง ในเดือน มี.ค. ก.ค. และ พ.ย.ของทุกปี